Եւրոպական ժառանգութեան օրերը տեղի կ՚ունենան ամէն տարի՝ Եւրոպական մշակութային դաշնագրին (կնքուած՝ 1954 թուականին) միացած յիսուն եւրոպական երկիրներու մէջ: Ծրագրի իրականացման մտայղացումը 1984 թուականին ծագած է Ֆրանսայի մէջ՝ «Պատմական յուշարձաններու բաց դռներու օր» խորագրով: Եւրոպական ժառանգութեան օրեր ծրագիրը պաշտօնապէս հաստատուած է Եւրոպայի խորհուրդին կողմէ՝ 1991 թուականին, իսկ 1999 թուականին ծրագրին միացած է նաեւ Եւրոմիութիւնը. նախաձեռնութիւնը սկսած է իրականացուիլ «Եւրոպա. միասնական ժառանգութիւն» կարգախօսով: Տարեկան աւելի քան 70 հազար մշակութային ձեռնարկ կ՚իրականացուի ողջ Եւրոպայի մէջ՝ բարձրացնելու հասարակութեան տեղեկացուածութիւնը Եւրոպական ժառանգութեան վերաբերեալ, ընդգծելու անոր բացառիկութեան եւ բազմազանութեան, շարունակական պահպանութեան կարեւորութիւնը: